Oud-Bokstut (79) van WP sterf | Netwerk24
29 Januarie 2020 15:51
Gert Kotzé toe hy in die jare sestig vir die Westelike Provinsie gespeel het. Foto: WP Rugby Centenary: 1883-1983
Kotzé het in 1967 in al vier die Bokke se toetse in die tuisreeks teen Frankryk gespeel.
Hy het sy Bok-debuut in die eerste toets op Kingspark in Durban gemaak en sy laaste toets, op sy 27ste verjaardag, op Nuweland gespeel.
Suid-Afrika het daardie reeks met 2-1 gewen. Nadat die Bokke die Durban-toets maklik met 26-3 en die tweede toets in Bloemfontein met 16-3 gewen het, het die Hane teruggeveg en op Ellispark met 19-14 geseëvier in die derde toets. Die vierde toets in Kaapstad het met 6-6 gelykop geëindig.
Kotzé, 'n boorling van Vredendal, was ook in die jare sestig lid van 'n sterk WP-span, wat spelers soos H.O. de Villiers, John Gainsford, Jannie Engelbrecht en Doug Hopwood ingesluit het.
Ná sy rugbydae het Kotzé buitemuurs aan die Universiteit Stellenbosch 'n B.Econ-graad cum laude verwerf. Hy was met sy aftrede 'n senior hoofbestuurder by Sanlam se hoofkantoor in Bellville.